b'\n_START_ARTICLE_\nSkibet (by)\n_START_SECTION_\nFaciliteter\n_START_PARAGRAPH_\nSkibet Skole er dels en almindelig folkeskole med undervisning p\xc3\xa5 0.-6. klassetrin, dels en centerafdeling for elever med autismespektrumforstyrrelser, hvor der kan undervises p\xc3\xa5 0.-10. klassetrin. Skolen har 125 ansatte._NEWLINE_Skibet B\xc3\xb8rnehus, der har 4 grupper i vuggestuen og 5 i b\xc3\xb8rnehaven, ligger ved siden af skolen._NEWLINE_Det samme g\xc3\xb8r Skibet-Hallen, hvor Skibet Idr\xc3\xa6tsforening tilbyder badminton, fodbold, gymnastik, bordtennis, h\xc3\xa5ndbold og hockey. Byen har ogs\xc3\xa5 Skibet og Omegns Jagtforening. _NEWLINE_Vandrerhjemmet Danhostel Vejle ligger i Skibet ved Bindeballestien. Det har 30 v\xc3\xa6relser med 138 senge.\n_START_SECTION_\nHistorie\n_START_PARAGRAPH_\nI 1904 beskrives Skibet s\xc3\xa5ledes: "I Sognet Skibet Kirke (1340: Skipwith, 1387: Skibith), ved Vardevejen, og i N\xc3\xa6rheden J\xc3\xa6rnbanehpl. og Kro...Slelde med Pr\xc3\xa6stegd." Der var alts\xc3\xa5 ingen egentlig bebyggelse ved kirken, men i landsbyen Slelde, der nu er en del af Skibets byomr\xc3\xa5de.\n_START_SECTION_\nStationsbyen\n_START_PARAGRAPH_\nSkibet fik holdeplads (en lille station) p\xc3\xa5 Vejle-Vandel-Grindsted Jernbane, der blev \xc3\xa5bnet til Vandel i 1897 og forl\xc3\xa6nget til Grindsted i 1914. Banen blev nedlagt i 1957, og stationsbygningen er revet ned, men p\xc3\xa5 banens trac\xc3\xa9 g\xc3\xa5r Bindeballestien, som er asfalteret fra Vejle til Ravning, hvorfra den forts\xc3\xa6tter som grussti n\xc3\xa6sten til Bindeballe Station._NEWLINE_Det lave m\xc3\xa5lebordsblad fra 1900-tallet viser et mejeri ved stationen, men stadig ingen n\xc3\xa6vnev\xc3\xa6rdig bydannelse. Den kom f\xc3\xb8rst efter banens tid og is\xc3\xa6r i 1960\'erne, hvor bydelen \xc3\x98steng\xc3\xa5rd voksede op \xc3\xb8st for det gamle Skibet p\xc3\xa5 jord fra propriet\xc3\xa6rg\xc3\xa5rden \xc3\x98steng\xc3\xa5rd. Der er kun 1 km \xc3\xa5bent land mellem denne bydel og Vejles vestlige bydel Tr\xc3\xa6dballe.'